ગુલાલની કેબિનમાં બેઠેલાં છએ જણ કોઈના બેસણામાં આવ્યાં હોય અને ઉપરથી બોંબ-વિસ્ફોટ થયો હોય એમ મન અને તન બંનેથી ચીંથરેહાલ બેઠાં હતાં. ગુલાલને બ્લેકમેઈલ કરનાર વ્યક્તિ મલ્હાર નહોતો, બીજો જ કોઈ વ્યક્તિ હતો એ વાતથી સૌને જબરજસ્ત આઘાત લાગ્યો હતો. સૌના આઘાતનાં કારણો અલબત જુદા જુદા હતા. અંતરાને એ વાતનો આઘાત હતો કે એની ફ્રેન્ડ ફરીવાર ડિફિકલ્ટિઝના દાવાનળમાં ડુબી રહી હતી, કોમ્યુટર એક્સપર્ટને એ આઘાત હતો કે એમણે કરેલી બધીજ મજુરી પર પાણી ફરી વળ્યુ હતુ. ઈ. ઝાલાને એ વાતનો આઘાત હતો કે સાયબર ક્રાઇમની બાબતમાં બાહોશ ગણાતા પોતાને આ વાતનો શક પહેલા કેમ ના ગયો ? ગુલાલને એ વાતનો આઘાત હતો કે એના પ્યોર ગોલ્ડની લગડી જેવા પ્રેમીને એ લોખંડનો ટૂકડો સમજી બેઠી હતી અને સૌથી મોટો અને સૌથી વધુ આઘાત નિખિલને લાગ્યો હતો. એને એ વાતનો આઘાત હતો કે માંડ માંડ પોતાના તરફ આકર્ષાયેલી પ્રેમિકા હવે ફરી એનો હાથ અને સાથ છોડી રહી હતી.